
ВЪПРОСИ И ОТГОВОРИ ПО ПРОЦЕДУРА 

№ BG161PO003-1.1.05 „Разработване на иновации от стартиращи предприятия"
ОТГОВОР НА ВЪПРОСИ С  № 43-45, 

ПОЛУЧЕНИ В ПЕРИОДА 20.04.2011 г. - 27.04.2011 г. 
И ПУБЛИКУВАНИ НА 16.05.2011 г. 
ВЪПРОС № 43)  

Въпрос към Процедура BG161PO003-1.1.05 „Разработване на иновации от стартиращи предприятия”: Със съпругата ми искаме да кандидатства по процедурата – открихме собствена фирма Х, за да може да кандидатстваме, в която и двамата сме
равноправни собственици. Аз притежавам иновативен потенциал и квалификация, и ще изпълнявам функции и дейности по проекта като квалифициран персонал, а съпругата ми притежава необходимата квалификация и опит да е ръководител на проекта и да отговаря за икономическите дейности на предприятието. Към момента и двамата сме наети на трудови договори и се осигуряваме в други фирми. Като съдружници във фирма Х с която искаме да кандидатстваме по процедурата необходимо ли е към момента на подаване на предложението за предварителен подбор двамата да сме назначени на трудов договор и в собствената ни фирма или е възможно след като проекта ни е одобрен тогава да се назначим на трудов договор? 
Благодаря предварително.

20.04.2011. (дата на постъпване на въпроса)

ОТГОВОР № 43)  

Освен Общите критерии за допустимост на кандидатите, съгласно т. 2.1.2. „Специфични критерии за допустимост на кандидатите” от Насоките за кандидатстване по настоящата процедура, допустими за финансиране са кандидати, които разработват иновативни продукти, процеси или услуги с потенциал за внедряване в икономиката, като кандидатите следва да докажат наличието на експертиза и капацитет в областта, към която се отнася предложената иновация. 
Предвид това, в случай, че кандидатът бъде поканен да представи цялостно проектно предложение, към него следва да приложи копия на документи, доказващи наличието на квалификация, професионален опит и експертиза в съответната област на ръководния или експертния персонал – представените документи следва да съответстват на информацията, посочена в Раздел I, т. 3.1., т.3.2. и т. 3.3. от Формуляра за кандидатстване (Приложение А), както и на тази, посочена във Формуляра за предварителен подбор (Приложение А1), Раздел I, т. 3.1., т.3.2. от него. 

Съгласно Приложение З „Критерии и методология за оценка на проектните предложения”, в т. „I. Управленски и иновативен капацитет на кандидата” на подетап „Техническа оценка на проектните предложения” се извършва оценка по отношение на опита (като реализация и/или участие в изпълнението) на ръководния персонал на кандидата в областта на управлението и организацията на дейности, свързани с разработване на иновативни продукти, процеси или услуги, както и опита на ръководния или експертния персонал в извършване на научноизследователска и развойна дейност, програми и проекти за научни изследвания. Такава оценка се поставя по отношение на експертния персонал в случай, че последния е нает към момента на кандидатстване.
В тази връзка към момента на подаване на предложението за предварителен подбор не е поставено задължително изискване да бъдете назначени на договори в дружеството -кандидат. Но в случай че желаете при оценката на цялостното проектно предложение да бъде взет предвид иновативния капацитет и квалификацията в съответната научна област на единия съдружник, както и управленския капацитет на другия, следва да удостоверите чрез съответните договори (трудов договор за експертния персонал и договор за управление на ръководния персонал), че те са част от ръководния или експертния персонал на фирмата.

Допълнително, от гледна точка на допустимост на разходите за възнаграждения, след сключване на договора за безвъзмездна финансова помощ, следва да имате предвид, че:
· функциите изпълнявани от ръководния или експертния персонал в това му качество се възлагат и възмездяват по силата на сключените трудови договори/договор за управление с дружеството -кандидат;

· функциите, свързани с изпълнение на дейности по проекта, следва да се възложат изрично чрез допълнително споразумение към последните, като се посочи и възнаграждението, дължимо за извършването им. 

ВЪПРОС № 44)  

Здравейте,
При разработване на иновативен софтуерен продукт, допустим разход ли е закупуване на ДМА за създаване на бета версия на продукта като например сървърни работни системи, които са необходими за разработването на иновацията по проекта.
Предварително благодаря за Вашия бърз и точен отговор.

Надя Александрова
27.04.2011 г. (дата на постъпване на въпроса)

ОТГОВОР № 44)  

Съгласно т.2.3.1.2. „Специфични допустими разходи” от Насоките за кандидатстване по настоящата процедура, са допустими разходите за закупуване на ново оборудване, необходимо за създаване на опитен образец или част от него. 
Доколкото закупуването на сървърни работни системи е необходимо за разработването на опитния образец или част от него и това е обосновано по надлежния ред в проектното предложение, то това се явява допустим разход по процедурата. В случаите, когато се закупува компютърно оборудване, то трябва да е необходимо за работата на специализираните компютърни приложения, свързани с разработваната по проекта иновация. Обратно – недопустими биха били разходите за работни станции, които не са пряко свързани с разработвания иновативен продукт, а се ползват за административна или друг вид обща дейност на кандидата, несвързана с проекта.
ВЪПРОС № 45)  

Здравейте, 

Въпросът ми е по Процедура BG161PO003-1.1.05 „Разработване на иновации от стартиращи предприятия”.

Допустимо ли е подаване на документи за предварителен подбор от дружество с ограничена отговорност в процес на регистрация, т.е с подадени документи за регистрация в търговския регистър, но без излязло решение за регистрация?

Поздрави,

 
Александър Гайдарджиев

27.04.2011 г. (дата на постъпване на въпроса)

ОТГОВОР № 45)  

Съгласно общите критерии за допустимост, за да са допустими по настоящата процедура за подбор на проекти, кандидатите трябва да са еднолични търговци, търговски дружества или кооперации, регистрирани съгласнo Търговския закон или Закона за кооперациитe и да са регистрирани по съответния ред не по-рано от 3 (три) години преди датата на подаване на проектното предложение по процедурата. Когато регистрацията се извършва съгласно Търговския закон, тя следва да е приключила към датата на подаване на Формуляра за предварителен подбор, т.е. към тази дата дружеството да е вписано в Търговския регистър.

